נבדה

**נבדה** (באנגלית: **Nevada**) היא מדינה במערב ארצות הברית, רובה ככולה בתחום אזור הזמן הפסיפי (UTC -8), למעט העיר וסט ונדובר, שנמצאת באזור זמן ההרים (UTC -7). השם נבדה לקוח מספרדית ומשמעו "מושלגת", קיצור שם רכס-ההרים שגובל במדינה, סיירה נבדה – "הרים מושלגים". 

נבדה היא מדינה מוקפת יבשה המאופיינת באקלים צחיח למחצה ומדברי. כמות המשקעים בנבדה היא הנמוכה ביותר בקרב מדינות ארצות הברית, וככלל גובה המדינה מעל פני הים גדול במיוחד. חלק ניכר משטחם של האגן הגדול ומדבר מוהאבי הוא בנבדה.

בנבדה שטחים ריקים נרחבים, אחוז גדול מהמדינה הוא בשליטת הממשלה הפדרלית האמריקנית, ובראשיתה של נבדה כמדינה אמריקאית אוכלוסייתה הייתה דלילה במיוחד - ב-1940 אוכלוסייתה מנתה כ-110,000 תושבים. המדיניות החוקית המתירנית של נבדה בתחומים כגון הימורים, שתיית אלכוהול ונישואין הובילו להגירה עצומה אליה ולהפיכתה למרכז תיירותי בינלאומי במהלך המאה ה-20. אזור לאס וגאס הוא מוקד הבילוי הגדול ביותר והאזור המיושב במדינה, בנוסף לעוד מספר ערי נופש הפזורים במדינה.

## היסטוריה
לפני הגעת האירופאים לאזור, בנבדה המודרנית שכנו מספר שבטים אינדיאנים. המיסיונר הספרדי פרנסיסקו גרסס היה האדם הלבן הראשון שביקר באזור. בראשית ההיסטוריה האירופאית של נבדה היא הייתה חלק ממלכות המשנה של ספרד החדשה, ולאחר ניצחונה של מקסיקו במלחמת העצמאות המקסיקנית בשנת 1821 האזור היה לשטח ספר צפון-מערבי דליל-אוכלוסין של המדינה החדשה.

בשנת 1848, לאחר ניצחונה של ארצות הברית במלחמתה נגד מקסיקו מקסיקו ויתרה על השטח של קליפורניה החדשה שהיה אז בשליטתה במסגרת הסכם גואדלופה אידלגו. מיד לאחר חתימת ההסכם התגלה זהב בקליפורניה, גילוי שהוביל להגירה אמריקאית עצומה מערבה לקליפורניה ולפיתוחם של שבילי המהגרים בדרך לקליפורניה. בשנת 1850 הכריז הקונגרס של ארצות הברית על הקמת טריטוריית יוטה בחלק מהשטחים שנכבשו ממקסיקו, שכללה את שטחן המודרני של המדינות יוטה, איידהו ונבדה, וחלקים מוויומינג וקולורדו.

בשנת 1859 התגלה קמסטוק לאוד, מרבץ עשיר של כסף, והוקמה העיר וירג'יניה סיטי בשל הגעתם של כורים רבים ואחריהם גם סוחרים ויזמים לאזור.

ב-2 במרץ 1861 נפרדה נבדה מטריטוריית יוטה ונקראה בשם "נבדה". ב-31 באוקטובר 1864, שמונה ימים לפני הבחירות לנשיאות ארצות הברית 1864, הפכה נבדה למדינה ה-36 של ארצות הברית. טריטוריית נבדה הוכרזה כמדינה על אף אוכלוסייתה הקטנה, פחות מ-40,000 תושבים, זאת על מנת לאפשר את ניצחונו של אברהם לינקולן בבחירות וניצחון המפלגה הרפובליקנית בקונגרס, בשל תמיכתם של הכורים במפלגה זו.

גבולות המדינה הנוכחיים נקבעו ב-5 במאי 1866 כאשר צורף למדינה מחוז פה אוטה שהיה בטריטוריית אריזונה, מערבית לנהר הקולורדו, בעקבות גילוי זהב במחוז. אזור זה מהווה היום את מחוז קלארק של נבדה.

הימורים היו חוקיים בנבדה החל מהקמת ערי הכורים הראשונות. הם נאסרו בשנת 1909, אולם בשל הירידה בהכנסות המדינה מכרייה, ולאחר השפל הכלכלי הגדול של שנת 1929, הותרו מחדש במדינה בשנת 1931, מתוך כוונה שההיתר יבוטל לאחר שתתייצב כלכלת המדינה. יחד עם התרת ההימורים במדינה, השפל הגדול הוביל את ארצות הברית לבניית סכר הובר ויצירת אגם מיד, שנחנך ב-1935. בסופו של דבר, התרת ההימורים הובילה לצמיחה של תעשיית הימורים גדולה, וההימורים נותרו חוקיים. מדיניות חוקית מתירנית בסופו של דבר הפכה לאסטרטגיית צמיחה בנבדה. נבדה דוגלת במדיניות חוקית ליברלית במיוחד בתחומים חברתיים, ומתירה תעשיות נוספות הנחשבות למגונות כגון זנות ובימנו גם מריחואנה. מדיניות מתירנית זו נועדה למשוך מהגרים פנימיים ותיירים לנבדה הנהנים מהאסור להם במקום הולדתם.

87% מאדמות המדינה הם שטחים פדרליים, בשל היות מרבית המדינה מדברית, תופעה שמנעה חלוקת שטחים חקלאיים. במהלך המאה ה-20 שטחים נרבים בדרום נבדה שומשו כאתר ניסויים גרעיני. הניסוי הגרעיני הראשון בוצע בינואר 1951 והאחרון מעל פני האדמה ביולי 1962. המקום המשיך לשמש כאתר לניסויים תת-קרקעיים עד 1992.

## גאוגרפיה
נבדה גובלת בצפונה באורגון ואיידהו, במערבה בקליפורניה, במזרחה ביוטה ובדרום-מזרחה באריזונה. לאורך גבולה של נבדה עם אריזונה זורם נהר הקולורדו, ועליו הוקם סכר הובר.

בירתה של מדינת נבדה היא העיר קרסון סיטי.

בהקמתה נבדה כללה 9 מחוזות. עם הזמן חלק מהמחוזות פוצלו. השינוי האחרון בוצע בשנת 1919 כאשר הוקם מחוז פרשנינג ומספר המחוזות הגיע ל-16.

שטחה של נבדה הוא הררי, וכולל משטחי עשב ומדבריות. המקום הגבוה במדינה הוא פסגת באונדרי (Boundary Peak, "פסגת הגבול") והוא ממוקם כקילומטר מגבול נבדה-קליפורניה, ברכס ההרים הלבנים.

אקלימה של נבדה מדברי יבש. חלקה הדרומי של המדינה נמצא במדבר מוהאבי.

## אקלים
נבדה היא המדינה היבשה ביותר בארצות הברית. כמות המשקעים השנתית בה היא בערך 180 מ"מ. רוב האזורים מדבריים וצחיחים, ולמעט עמק לאס וגאס, הטמפרטורות הממוצעות במדינה בקיץ הן C° 22. ביוני 1994 נמדדו הטמפרטורות הגבוהות ביותר במדינה: C° 52. זו הטמפרטורה השלישית הגבוהה ביותר שנמדדה אי פעם בארצות הברית כולה אחרי C° 53 שנמדדו באריזונה ו-C° 57 בקליפורניה. ב-1937 נמדדו C° 50- והיו אלו הטמפרטורות הנמוכות ביותר שנמדדו במדינה.

## ממשל ופוליטיקה
נבדה היא רפובליקה ובה שלוש רשויות שלטון: מבצעת – מושל מדינת נבדה, מחוקקת – המורכבת משני בתים: האספה הלאומית של נבדה וסנאט נבדה, ושופטת, בראשה עומד בית המשפט העליון של נבדה. המדינה מאפשרת התערבות ישירה של האזרחים על ידי יוזמה אזרחית, משאל עם, Recall Election ואישור חוק. בירת המדינה הנוכחית היא קרסון סיטי.

הרשות המבצעת בנבדה מורכבת מהמושל, סגן המושל, התובע הראשי, מזכיר המדינה, שר האוצר, State Controller, State treasurer, Insurance Commissioner, ושר החינוך. כל בעלי התפקידים נבחרים בנפרד לתקופה של ארבע שנים, ויכולים להיבחר לשתי קדנציות בלבד. ייתכן מצב בו ברשות המבצעת יושבים נבחרים ממפלגות שונות. הבחירות לתפקידים מתקיימות באותו הזמן.

בבית המחוקקים 21 חברי סנאט הנבחרים לתקופה של ארבע שנים ו-42 חברי אספה מחוקקת הנבחרים לתקופה של שנתיים. בחירות נערכות מדי שנתיים, ומחצית מחברי הסנאט מועמדים לבחירה בכל מערכת בחירות.

ב-2018 הפכה נבדה לראשונה בארצות הברית עם רוב נשי בבית המחוקקים שלה: נשים מחזיקות ב-9 מתוך 21 מושבים בסנאט, ועם 23 מתוך 42 חברי האספה הכללית המחוקקת.

בבית המשפט העליון של נבדה שבעה שופטים, הממונים על ידי המושל ומאושרים על ידי בית המחוקקים. שיטת המשפט היא שיטת המשפט המקובל האנגלי, אך ישנה השפעה של המשפט האזרחי הספרדי.

נבדה נחשבת למדינה מתנדנדת שאינה נאמנה למפלגה אחת. מאז מערכת הבחירות ב-1992, נתנה נבדה את קולותיה שש פעמים למועמד הדמוקרטי (זכו בה ביל קלינטון, ברק אובמה, הילרי קלינטון וג'ו ביידן) ופעמיים למועמד רפובליקני (זכו בה ג'ורג' ווקר בוש בשתי מערכות הבחירות בהן התמודד ודונלד טראמפ בבחירות 2024).

נבדה כמעט תמיד בוחרת את הנשיא המנצח מאז 1912 עד ל-2012, למעט פעם אחת בשנת 1976, שם בחרו תושבי נבדה במפסיד ג'רלד פורד ולא במנצח ג'ימי קרטר. נתון זה נתן למדינה מעמד של פעמון פוליטי עד 2016, אז העניקו תושבי נבדה את רוב קולותיהם להילרי קלינטון, שהפסידה.

לנבדה 6 קולות (אלקטורליים) – 2 סנאטורים ו-4 חברי בית הנבחרים בבחירות לנשיאות ארצות הברית. הסנאטוריות המייצגות את המדינה הן קתרין קורטז מסטו וג'קי רוזן הדמוקרטיות, ונציגי המדינה בקונגרס הם דינה טייטוס, מארק אמודיי, סוזי לי וסטיבן הורספורד. בשל הגידול המשמעותי באוכלוסיית העיר לאס וגאס קיים הבדל ניכר בעמדות הפוליטיות בין דרומה של נבדה וצפונה. בעוד שחלקה הצפוני של המדינה, בו נמצאת הבירה, שמרני יותר, דרומה של נבדה, בה חיה מרבית האוכלוסייה, רואה באנשי השלטון המתגוררים בצפון כשלטון של מיעוט שמרני על רוב ליברלי יותר בדעותיו.

### אלכוהול וסמים
בנבדה חוקי אלכוהול ליברליים מאוד, ומותר למכור אותו 24 שעות ביממה. כמו כן, משנת 2016 עסקים מורשים במדינה יכולים למכור מריחואנה גם לצורכי פנאי. שימוש ומכירה של שאר הסמים שאינם אלכוהול מובילים לעונשים קשים. היא נותרה המדינה היחידה שעדיין מקיימת גזר דין מינימלי על צורכי סמים.

### עישון
בדצמבר 2006 נכנס לתוקף במדינה "חוק האוויר הפנימי של נבדה נקייה" האוסר עישון במקומות עבודה ובמקומות ציבוריים, אפילו בברים העישון אסור אלא אם כן לא מוגש שם אוכל. עישון מותר בבתי קזינו, חדרי מלון מסוימים, חדרי זנות וחנויות טבק. עסקים רבים נוטים שלא לציית לחוק זה ואין אכיפה רחבה על החוק.

### פשע
בשנת 2006 שיעור הפשע במדינה היה גבוה ב-24% מהממוצע הארצי, מאז השיעור פחת. פשעי רכוש היוו 85% מכלל הפשע שהיה גבוה ב-21% מהממוצע הארצי, 20.3% היו פשעים אלימים.


## כלכלה
התוצר המדינתי הגולמי של מדינת נבדה לשנת 1999 היה 88 מיליארד דולרים. נבדה הייתה בשנה זו במקום ה-32 בין מדינות ארצות הברית בגובה התוצר הלאומי הגולמי.

ההכנסה הממוצעת לנפש לשנת 2000 הייתה 30,529 דולרים לשנה, ובכך ממוקמת מדינת נבדה במקום ה-14 מבין מדינות ארצות הברית. כלכלת המדינה מתבססת על חקלאות ועל תיירות (המבוססת על חיי לילה והימורים). בנבדה יש מספר חדרי מלון לנפש הגדול בין כל מדינות בארצות הברית. על פי איגוד המלונות האמריקאי בנבדה 187,301 חדרי מלון מתוך 584 חדרי מלון (עם 15 חדרים ומעלה). המדינה מדורגת ממש לאחר קליפורניה, טקסס, ניו יורק ופלורידה אך במדינות אלו יש הרבה יותר תושבים מבנבדה. אם לחשב לפי אחוזים, בנבדה יש חדר מלון אחד על כל 14 תושבים הרבה מעל הממוצע הארצי עם חדר מלון לכל 67 תושבים. הגידולים החקלאיים המיוצאים מהמדינה הם בקר, חציר, חלב ומוצריו ותפוחי אדמה. התעשייה העיקרית בנבדה היא מכונות ומוצרי חשמל.

נבדה היא המדינה היחידה בארצות הברית שבה הזנות חוקית, למעט במחוזות ואשו (Washoe) וקלארק (Clark) שם אינה חוקית. אמנם הזנות אינה ענף כלכלי עיקרי במדינה, אך נבדה היא המדינה היחידה בארצות הברית בה הזנות מוסדרת כחוק, ויש עליה רגולציה.

תעשיית ההימורים, שלרוב משולבת באירוח בבתי מלון המציעים הסעדה ולינה, מהווה חלק משמעותי בכלכלת נבדה. המרכז העיקרי של תעשייה זו הוא האזור המטרופוליטני של העיר לאס וגאס. בתי קזינו קיימים גם בערים נוספות, במיוחד בערים אשר יושבות על גבול עם מדינה שכנה שבה אסורים ההימורים, כגון ג'קפוט, וסט ונדובר, מסקיט, ולופלין. 

נכון ל-2014 שיעור האבטלה במדינה עומד על 6.8%.

## דמוגרפיה

אוכלוסיית נבדה צומחת באופן רציף מספר עשורים, בעיקר בשל הגירה פנימית מאזורים אחרים בארצות הברית. רוב האוכלוסייה מתגוררת באזורים העירוניים הגדולים, בעיקר בלאס וגאס ורינו. האוכלוסייה בנבדה מגוונת מבחינה אתנית, עם קהילות לטיניות, אסיאתיות ואפרו-אמריקאיות משמעותיות. שיעור הילודה בנבדה גבוה יחסית לממוצע הארצי. למרות שיעור הילודה הגבוה, גם שיעור האוכלוסייה המבוגרת בנבדה גבוה יחסית, בעיקר בשל הגעתם של פנסיונרים.